b"\n_START_ARTICLE_\nSometimes (pesem, Britney Spears)\n_START_SECTION_\nOzadje\n_START_PARAGRAPH_\nPesem\xc2\xa0\xc2\xbbSometimes\xc2\xab\xc2\xa0je napisal J\xc3\xb6rgen Elofsson, producirala pa sta jo Per Magnusson in David Kreuger. Britney Spears je vokale za singl posnela leta 1998 v studiju Cheiron v Stockholmu, \xc5\xa0vedska. Tudi remix zanjo je Max Martin posnel v studiju Cheiron. Esbj\xc3\xb6rn \xc3\x96hrwall je igral akusti\xc4\x8dno kitaro, Thomas Lindberg bas kitaro, David Kreuger pa je opravil programiranje in skupaj z Perom Magnussonom zaigral sintetizator. Spremljevalne vokale je zapel Anders von Hoffsten. Pesem\xc2\xa0\xc2\xbbSometimes\xc2\xab\xc2\xa0je 7. junija 1999 iz\xc5\xa1la kot drugi singl iz albuma ...Baby One More Time. Leta 2004 je Britney Spears na turneji The Onyx Hotel Tour povedala, da pesmi v resnici ni nikoli marala, saj je v specijalki Live from Miami tik pred zaklju\xc4\x8dkom oddaje dejala:\xc2\xa0\xc2\xbbKaj? Ali \xc5\xbee moramo iti? Ampak saj \xc5\xa1e nisem zapela pesmi 'Sometimes'! 'V\xc4\x8dasih pobegnem/v\xc4\x8dasih se skrijem' ('Sometimes I run/Sometimes I hide') ... O, bog, ta pesem mi tako ali tako ni bila nikoli v\xc5\xa1e\xc4\x8d!\xc2\xab\n_START_SECTION_\nKontroverznost glede tekstopiscev\n_START_PARAGRAPH_\nPri pesmi\xc2\xa0\xc2\xbbSometimes\xc2\xab\xc2\xa0je pri\xc5\xa1lo do precej\xc5\xa1nje kontroverznosti zaradi prerekanja glede zaslug za pisanje besedila. Steve Wallace, tekstopisec iz Indiane, je trdil, da je pesem napisal \xc5\xbee leta 1990, vendar tega ni povedal vse do leta 2003, \xc5\xa1tiri leta po tem, ko je Britney Spears pesem \xc5\xbee izdala kot singl. Steve Wallace je trdil, da je Britney Spears priznala, da je pesem napisal on in na sodi\xc5\xa1\xc4\x8du pokazal e-mail, ki naj bi ga poslala pevka, v katerem je pisalo:\xc2\xa0\xc2\xbbVem, da ste pesem ['Sometimes'] napisali vi. Vendar glede tega ne morem narediti ni\xc4\x8desar. To je vse, kar lahko re\xc4\x8dem.\xc2\xab E-mail je obveljal za prevaro in 31. oktobra 2005 so to\xc5\xbebo opustili, sodnik John D. Tinder pa je razglasil, da pevka pesmi ni ukradla.\n_START_SECTION_\nSestava\n_START_PARAGRAPH_\nSingl\xc2\xa0\xc2\xbbSometimes\xc2\xab\xc2\xa0je teen pop pesem, ki traja \xc5\xa1tiri minute in \xc5\xa1tiri sekunde. Pesem je napisana v B\xe2\x99\xad-duru, vokali Britney Spears pa se raztezajo \xc4\x8dez eno oktavo, od G\xe2\x82\x83 do C\xe2\x82\x85. Pesem\xc2\xa0\xc2\xbbSometimes\xc2\xab\xc2\xa0je balada o zlomljenem srcu, ki Britney Spears za\xc4\x8dne z besedami:\xc2\xa0\xc2\xbbGovori\xc5\xa1 mi, da si zaljubljen vame/da svojega prelepega pogleda ne more\xc5\xa1 odvrniti od mene/ne gre zato, da ne bi \xc5\xbeelela ostati/a vsaki\xc4\x8d, ko pride\xc5\xa1 preblizu, se umaknem\xc2\xab\xc2\xa0(\xc2\xbbYou tell me you're in love with me/That you can't take your pretty eyes away from me/It's not that I don't wanna stay/But every time you come too close I move away\xc2\xab). Pesem sestavlja procesija akordov Cm\xe2\x82\x81\xe2\x82\x81\xe2\x80\x93F\xe2\x82\x87sus\xe2\x80\x93B\xe2\x80\x93B(9)/D\xe2\x80\x93F/A\xe2\x80\x93F. Stephen Thomas Erlewine s spletne strani Allmusic je opazil, da ima pesem\xc2\xa0\xc2\xbbSometimes\xc2\xab\xc2\xa0\xc2\xbbprivla\xc4\x8dno in ljubeznivo melodijo z ritmom, ki spominja na euro-dance.\xc2\xab\n_START_SECTION_\nSprejem kritikov\n_START_PARAGRAPH_\nPesem\xc2\xa0\xc2\xbbSometimes\xc2\xab\xc2\xa0je s strani glasbenih kritikov prejela me\xc5\xa1ane ocene. V svoji oceni pesmi je novinar spletne strani CD Universe.com napisal, da pesem\xc2\xa0\xc2\xbbpotencialno ljubezen [Britney Spears] posvari, da pevka potrebuje \xc4\x8das in potrpljenje, vse skupaj pa spremlja po\xc4\x8dasni groove in dober ritem.\xc2\xab Amanda Murray s spletne strani Sputnikmusic je menila, da je pesem\xc2\xa0\xc2\xbbSometimes\xc2\xab\xc2\xa0dober singl, kot pesem pa naj je ne bi bilo te\xc5\xbeko pozabiti. Kyle Anderson iz MTV-ja je napisal, da pesem\xc2\xa0\xc2\xbbpredstavi prvo kolikor tolik\xc5\xa1no balado albuma [...Baby One More Time]\xc2\xab\xc2\xa0in menil, da je pesem\xc2\xa0\xc2\xbbdovolj razumna, \xc4\x8deprav besedila treh do zdaj izdanih pesmi Britney Spears v celoti govorijo o fantih. Kot da nikoli ne bi nehala misliti nanje.\xc2\xab Caryn Ganz iz revije Rolling Stone je pesem\xc2\xa0\xc2\xbbSometimes\xc2\xab\xc2\xa0poleg singlov\xc2\xa0\xc2\xbbFrom the Bottom of My Broken Heart\xc2\xab\xc2\xa0in\xc2\xa0\xc2\xbb(You Drive Me) Crazy\xc2\xab\xc2\xa0ozna\xc4\x8dil za\xc2\xa0\xc2\xbbprihodnjo uspe\xc5\xa1nico\xc2\xab\xc2\xa0iz albuma ...Baby One More Time. Spence D. s spletne strani IGN je pesem\xc2\xa0\xc2\xbbSometimes\xc2\xab\xc2\xa0ozna\xc4\x8dil za\xc2\xa0\xc2\xbbble\xc5\xa1\xc4\x8de\xc4\x8d odrasli pop [Maxa] Martina\xc2\xab, medtem ko jo je Annabel Leathes s spletne strani BBC imela za\xc2\xa0\xc2\xbbpredstavitev Britneyjinih nedol\xc5\xbenih let, ko je nadlegovala in pela v enaki meri.\xc2\xab\n_START_SECTION_\nDose\xc5\xbeki na lestvicah\n_START_PARAGRAPH_\nSingl\xc2\xa0\xc2\xbbSometimes\xc2\xab\xc2\xa0je po svetu po\xc5\xbeel velik komercialni uspeh. Pesem je dosegla prvo mesto na belgijski, natan\xc4\x8dneje flandrijski, nizozemski in novozelandski glasbeni lestvici. Pesem je zasedla tudi drugo mesto na avstralski in \xc4\x8detrto mesto na finski in \xc5\xa1vedski lestvici, med prvih deset pesmi pa se je singl uvrstil \xc5\xa1e na lestvicah v petih drugih dr\xc5\xbeavah. Pesem\xc2\xa0\xc2\xbbSometimes\xc2\xab\xc2\xa0je bila izredno uspe\xc5\xa1na v Zdru\xc5\xbeenem kraljestvu, saj je \xc5\xbee 26. junija 1999 na lestvici UK Singles Chart zasedla tretje mesto. V Zdru\xc5\xbeenih dr\xc5\xbeavah Amerike je singl\xc2\xa0\xc2\xbbSometimes\xc2\xab\xc2\xa024. junija 1999 zasedel enaindvajseto mesto na lestvici Billboard Hot 100 ter se uvrstila na enajsto mesto lestvice U.S. Adult Contemporary ter devetindvajseto mesto lestvice U.S. Adult Pop Songs. Poleg tega je pesem dosegla \xc5\xa1esto mesto na lestvici Mainstream Top 40 (Pop Songs). Pesem\xc2\xa0\xc2\xbbSometimes\xc2\xab\xc2\xa0je prejela zlato certifikacijo s strani organizacije Recording Industry Association of New Zealand (RIANZ) za ve\xc4\x8d kot 75.000 fizi\xc4\x8dnih prodanih kopij pesmi v Novi Zelandiji, kasneje pa \xc5\xa1e platinasto certifikacijo s strani organizacije Australian Recording Industry Association (ARIA) za 70.000 prodanih izvodov pesmi v Avstraliji in srebrno s strani organizacije Syndicat National de l'\xc3\x89dition Phonographique (SNEP) za ve\xc4\x8d kot 100.000 prodanih kopij izvodov pesmi v Franciji.\n_START_SECTION_\nVideospot\n_START_PARAGRAPH_\nVideospot za pesem\xc2\xa0\xc2\xbbSometimes\xc2\xab\xc2\xa0je re\xc5\xbeiral Nigel Dick. Na vajah za videospot si je Britney Spears 11. februarja 1999 po\xc5\xa1kodovala koleno, zaradi te po\xc5\xa1kodbe pa je morala na operacijo. Potem, ko je v Kentwoodu, Louisiana, oklevala, so s snemanjem videospota nadaljevali \xc5\xa1e 9. in 10. aprila tistega leta v Paradise Coveu v Malibuju, Kalifornija. Videospot so nazadnje izdali 6. maja 1999, in sicer preko MTV-jeve oddaje Total Request Live. Videospot se pri\xc4\x8dne z Britney Spears, ki od dale\xc4\x8d opazuje svojo simpatijo, ki ga je zaigral fotomodel Chad Cole. Medtem, ko se slednji na pe\xc5\xa1\xc4\x8deni pla\xc5\xbei igra s svojim psom, se na pomolu na pikniku poka\xc5\xbee pevka, ki si, oble\xc4\x8dena v bikini, za\xc5\xbeeli, da bi lahko bila z njim. Videospot vklu\xc4\x8duje tudi ve\xc4\x8d plesnih to\xc4\x8dk, v katerih Britney Spears in ostali, oble\xc4\x8deni v belo, ple\xc5\xa1ejo na pomolu.\n_START_SECTION_\nNastopi v \xc5\xbeivo\n_START_PARAGRAPH_\nNa turneji ...Baby One More Time Tour je Britney Spears nastopila s svojo verzijo pesmi\xc2\xa0\xc2\xbbOpen Arms\xc2\xab\xc2\xa0glasbene skupine Journey, nato pa izvedla \xc5\xa1e pesem\xc2\xa0\xc2\xbbSometimes\xc2\xab, na turneji Crazy 2k Tour pa je pesem izvedla tik pred koncem. Leta 2000 je na turneji Oops!... I Did It Again World Tour Britney Spears pesem\xc2\xa0\xc2\xbbSometimes\xc2\xab\xc2\xa0izvedla oble\xc4\x8dena v obleko, podobno tisti iz videospota za singl. Pesem\xc2\xa0\xc2\xbbSometimes\xc2\xab\xc2\xa0je izvedla tudi na turneji Dream Within a Dream Tour. Takoj po pesmi\xc2\xa0\xc2\xbbOverprotected\xc2\xab\xc2\xa0se je Britney Spears na odru kot balerina pojavila iz velikanske glasbene skrinjice in izvedla pesmi\xc2\xa0\xc2\xbbSometimes\xc2\xab,\xc2\xa0\xc2\xbbBorn to Make You Happy\xc2\xab\xc2\xa0in\xc2\xa0\xc2\xbbLucky\xc2\xab."